રાજસ્થાનના બિશ્ર્નોઈ સમુદાયથી આપણે સૌ પરિચિત છીએ. સલમાન ખાન જે કેસનો આરોપી છે તે હરણ શિકાર કેસના ગયા મહિને આવેલા ચુકાદા વખતે બિશ્ર્નોઈ સમુદાય વધુ એક વખત મીડિયામાં ચમક્યો હતો. વધુ એક વખત એટલા માટે કે સલમાને બે દાયકા પહેલાં ફિલ્મના શૂટિંગ દરમિયાન હરણની હત્યા કરી ત્યારે આ સમુદાયે તેની સામે આક્રમક વલણ લીધું હતું અને છેક ચુકાદો આવ્યો ત્યાં સુધી એ મક્કમ વલણ જાળવી રાખ્યું. આ બિશ્ર્નોઈ સમુદાયની સૌથી મોટી ખાસિયત જ એ છે કે તેઓ વન તથા વન્ય જીવનને જ ઈશ્ર્વરનું સ્વરૂપ માને છે અને એ રીતે તેની રખેવાળી કરે છે. આ જ કારણસર ઈ.સ. ૧૭૦૦માં તે સમયના રાજાએ પોતાનો મહેલ બાંધવા જંગલનાં વૃક્ષો કાપવાની શઆત કરી ત્યારે અમૃતાદેવીના નેતૃત્વ હેઠળ આ સમુદાયની સ્ત્રીઓ તેમજ અન્ય નાગરિકો વૃક્ષોને વળગી પડ્યાં. રાજાના માણસો ઘાતકી હતા અને ઝનૂને ચઢેલા હતા તેથી એ સંઘર્ષમાં ૩૬૩ જેટલા બિશ્ર્નોઈ ગ્રામવાસીઓએ પોતાના જીવ ગુમાવી દીધા હતા. જોકે, છેવટે તેમની પર્યાવરણ પ્રત્યેની આ લાગણી જોઈને રાજાએ પોતાની યોજના પડતી મૂકી હતી.